Euroopa Liidu Teataja L 247 , 23/08/1989 Lk 0043 - 0044

Soomekeelne eriväljaanne: Peatükk 3 Köide 30 Lk 0117

Rootsikeelne eriväljaanne: Peatükk 3 Köide 30 Lk 0117



Komisjoni otsus, 18. juuli 1989, milles sätestatakse puhtatõuliste tõusigade ja ristandsigade jõudluse kontrollimise ja aretusväärtuse hindamise meetodid (89/507/EMÜ) EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut, võttes arvesse nõukogu 19. detsembri 1988. aasta direktiivi 88/661/EMÜ tõusigade suhtes kohaldatavate zootehniliste standardite kohta [1], eriti selle artikli 6 lõike 1 ja artikli 10 lõike 1 esimesi taandeid, ning arvestades, et: liikmesriikides juba kohaldatavad tõusigade jõudluse kontrollimise ja aretusväärtuse hindamise meetodid on üldjoontes samalaadsed; seepärast on vaja nende meetodite üksikasjalikud eeskirjad vastavusse viia, et tulemused oleksid võrreldavad; käesoleva otsusega ettenähtud meetmed on kooskõlas alalise zootehnikakomitee arvamusega, ON VASTU VÕTNUD KÄESOLEVA OTSUSE: Artikkel 1 Puhtatõuliste tõusigade ja ristandsigade jõudluse kontrollimise ja aretusväärtuse hindamise meetodid on sätestatud käesoleva otsuse lisas. Artikkel 2 Käesolev otsus on adresseeritud liikmesriikidele. Brüssel, 18. juuli 1989 Komisjoni nimel komisjoni liige Ray Mac Sharry [1] EÜT L 382, 31.12.1988, lk 36. -------------------------------------------------- LISA Sigade geneetilise potentsiaali arvutamisel võib kasutada ühte järgmistest meetoditest või nende kombinatsiooni. Kõik kontrollimise tulemused peavad olema pädevale asutusele kättesaadavad. Lõpptulemused peavad olema kõigile kättesaadavad. 1. Jõudluskontroll i) Jõudluskontroll kontrolljaamas a) Tuleb esitada kontrolljaama eest vastutava organi või asutuse nimi ning tulemuste arvutamise ja avaldamise eest vastutava pädeva asutuse nimi. b) Tuleb kindlaks määrata kontrolli korraldus. c) Tuleb kindlaks määrata järgmised üksikasjad: - kontrolljaama vastuvõtmise tingimused ja eriti noorte tõuloomade vanuse alampiir kontrollimise alguses, - kontrollperioodi pikkus kontrolljaamas, - sööda liik ja söötmissüsteem. d) Tuleb esitada registreeritavad tunnused (nt elusmass, söödaväärindus, lihakeha näitajad või muud asjakohased andmed). e) Geneetilise potentsiaali hindamise meetod peab olema vastavalt kehtestatud zootehnilistele põhimõtetele teaduslikult heaks kiidetud. Kontrollitud tõulooma geneetiline potentsiaal tuleb esitada aretusväärtusena või võrreldes iga tunnust eakaaslastega. ii) Jõudluskontroll põllumajandusettevõttes Jõudluskontrolli võib läbi viia põllumajandusettevõttes tingimusel, et kontrolli lõpus saab kehtivaid zootehnilisi põhimõtteid järgides arvutada geneetilise potentsiaali. 2. Järglaste ja/või külgsugulaste kontrollimine A. Tuleb esitada kontrollimise eest vastutava organi või asutuse nimi ning tulemuste arvutamise ja avaldamise eest vastutava pädeva asutuse nimi. B. Tõulooma geneetilise potentsiaali arvutamisel tuleb hinnata piisava arvu järglaste ja/või külgsugulaste omadusi seoses tootmisomadustega: - tuleb esitada kontrollimeetodi üksikasjalik kirjeldus või osutada selle allikale, - järglasi ja/või külgsugulasi ei tohi käsitleda valikuliselt, - tuleb tunnustada järglaste ja/või külgsugulaste kolme liiki kontrollkasvatamist: a) keskne kontrollkasvatamine kontrolljaamas; b) planeeritud kontrollkasvatamine põllumajandusettevõttes. Järglased ja/või külgsugulased tuleks jaotada karjadesse nii, et tõuloomi oleks võimalik asjakohaselt võrrelda; c) identifitseeritud järglaste ja/või külgsugulaste rümpadelt kogutud andmed. C. Järglaste ja/või külgsugulaste valik peab olema erapooletu. Tõuloomade geneetilise potentsiaali hindamisel tuleb kasutada kõiki asjakohaseid andmeid. Aretusväärtuse kindlaksmääramisel tuleb asjakohaste menetlustega kõrvaldada kõik muud kui geneetiliste omaduste mõjud. D. Tuleb esitada registreeritavad tunnused (nt eluskaalu juurdekasv, söödaväärindus, rümba kvaliteet, paljunemisomadused, viljakus, viljastusvõime, järglaste ja/või külgsugulaste elujõulisus või muud asjakohased andmed). E. Geneetilise potentsiaali hindamise meetod peab olema vastavalt kehtestatud zootehnilistele põhimõtetele teaduslikult heaks kiidetud. 3. Samaealiste ristandaretusloomade kontrollimine Järglaste ja/või külgsugulaste suhtes kohaldatavaid tingimusi, mis on määratletud punkti 2 alapunktides A, B, C, D ja E, kohaldatakse samaealiste ristandaretusloomade suhtes mutatis mutandis. --------------------------------------------------